b"\n_START_ARTICLE_\nSant Rom\xc3\xa0 de Perles\n_START_SECTION_\nDescripci\xc3\xb3\n_START_PARAGRAPH_\nOrigin\xc3\xa0riament d'una nau, presenta una coberta amb volta de can\xc3\xb3 lleugerament apuntada, i \xc3\xa9s cap\xc3\xa7ada a l'est per un absis semicircular i de menor al\xc3\xa7ada que la nau, sense elements exteriors que evidenci\xc3\xafn la transici\xc3\xb3 entre ambd\xc3\xb3s espais. L'afegiment de capelles de planta quadrangular als murs laterals comport\xc3\xa0 la perforaci\xc3\xb3 dels murs rom\xc3\xa0nics i la construcci\xc3\xb3 de volums adossats a ambdues bandes de la nau. La porta es troba a la fa\xc3\xa7ana occidental, aixecada sobre unes escales i custodiada per un ull de bou. La seva posici\xc3\xb3 descentrada respecte a l'eix de la fa\xc3\xa7ana suggereix que s\xc3\xb3n de factura posterior, essent l'estreta finestra d'arc de mig punt que es troba a mitjana al\xc3\xa7ada l'\xc3\xbanic element original que resta. Una espadanya de dos ulls corona la fa\xc3\xa7ana."